बीएसएफ और पंजाब पुलिस ने दो संदिग्ध खालिस्तानी आतंकवादियों को गिरफ्तार किया  
आतंकवादियों के तार कनाडा और पाकिस्तान से जुड़े हुए हैं
भारत-पाक सीमा क्षेत्र से उस वक्त गिरफ्तार किया गया 
पंथ के दुश्मनों को निशाना बनाने की योजना बना रहे थे
बीएसएफ और पंजाब पुलिस ने एक संयुक्त कार्रवाई में दो संदिग्ध खालिस्तानी आतंकवादियों को गिरफ्तार करने के बाद रविवार एक आतंकी मॉड्यूल का खुलासा करने का दावा किया, जिसके तार कनाडा और पाकिस्तान से जुड़े हुए हैं. पंजाब पुलिस के प्रवक्ता ने बताया कि इन दोनों को भारत-पाक सीमा क्षेत्र से उस वक्त गिरफ्तार किया गया जब वे लोग हथियार हासिल करने की कोशिश कर रहे थे जिन्हें इससे पहले तस्करी कर पाकिस्तान से भारत लाया गया था.
 
उन्होंने बताया कि गिरफ्तार लोगों की पहचान गुरदासपुर के श्री हरगोविंदपुर के मान सिंह (40) जालंधर के करतारपुर निवासी शेर सिंह (28) के रूप में हुई है. सुरक्षा बलों ने दोनों के पास से एक एके - 47 राइफल, पांच हथगोले, एक मोडीफाइड मशीन - पिस्तौल, पांच पिस्तौल और 450 गोलियां बरामद की. प्रवक्ता ने बताया कि ये लोग पंथ के दुश्मनों को निशाना बनाने की योजना बना रहे थे. उन्होंने दावा किया कि पूछताछ में मान ने पाकिस्तान की कई यात्राएं करने और वहां कुछ खालिस्तानी लोगों से संपर्क में रहने की बात स्वीकार की है.